钦定古今图书集成/方舆汇编/边裔典/第101卷 > 《城郭》
## 钦定古今图书集成/方舆汇编/边裔典/第101卷 > 《城郭》

州城周围可二十里，有五门，门各两重，惟东向开二
门，馀向皆一门。城之外巨壕，壕之外皆通衢大桥，桥
之两傍各有石神五十四枚，如石将军之状，甚巨而
狞，五门皆相似。桥之阑皆石为之，凿为蛇形，蛇皆九
头，五十四神皆以手拔蛇，有不容其走逸之势。城门
之上有大石佛头五，面向西方，中置其一，饰之以金。
门之两傍，凿石为象形。城皆叠石为之，可二丈，石甚
周密坚固，且不生繁草，却无女墙。城之上间或种桄
榔木，比比皆空屋，其内向如坡子，厚可十馀丈。坡上
皆有大门，夜闭早开。亦有监门者，惟狗不许入门。其
城甚方正，四方各有石塔一座，曾受斩趾刑人，亦不
许入门。当国之中，有金塔一座，傍有“石塔二十馀座，
石屋百馀间，东向金桥一所，金狮子二枚列于桥之
左右，金佛八身列于石屋之下。金塔之北，可一里许，
有铜塔一座，比金塔更高，望之郁然。其下亦有石屋
十数间。又其北一里许，则国主之庐也”，其寝室又有
金塔一座焉。所以舶商自来有富贵真腊之褒者，想
为此也。石塔出南门外半里馀，俗传鲁般一夜造成。
鲁般墓在南门外一里许，周围可十里，石屋数百间。
东池在城东十里，周围可百里，中有石塔石屋，塔之
中有卧铜佛一身，脐中常有水流出。北池在城北五
里，中有金方塔一座，石屋数十间，金狮子、金佛、铜象、
铜牛、铜马之属皆有之。